මෙරට ග්‍රාමීය බැංකු ව්‍යාපාරයට අඩසියවසක් සපිරීම නිමිත්තෙන් මධ්‍යම පළාත් සමුපකාර දෙපාර්තමේන්තුව මඟින් ක්‍රියාත්මක කළ සැමරුම් වැඩසටහන් මාලාවේ සමාප්ති උත්සවය අද (28) පැවැත්වෙයි.සමාප්ති උත්සවයේ සමාරම්භය සනිටුහන් කැරමින් පෙරවරු 11.45ට මධ්‍යම පළාත් ආණ්ඩුකාර ටිකිරි කොබ්බෑකඩුව මහතාගේ ප්‍රධානත්වයෙන් මහනුවර විලියම් ගොපල්ලව මාවතේ පිහිටි එඩ්මන්ඩ් සිල්වා නාගරික ක්‍රීඩාංගණයේ සිට ගැටඹේ ක්‍රීඩාංගණය තෙක් පා ගමනක් සංවිධානය කැර ඇත.මධ්‍යම පළාත් ප්‍රධාන අමාත්‍ය සරත් ඒකනායක, පළාත් සමුපකාර සංවර්ධන කොමසාරිස් සහ රෙජිස්ට්‍රාර් පී.කේ.වීරසේකර යන මහත්වරුන්ගේ ප්‍රධානත්වයෙන් මධ්‍යම පළාත් සමුපකාර දෙපාර්තමේන්තු ශ්‍රවණාගාරයේදී පැවති මාධ්‍ය හමුවකදී මෙම තොරතුරු අනාවරණය විය.කෝප් ස්ටාර් තේරීම, සමුපකාර කුමරිය තේරීම, ජාතික හැඳුනුම්පත් එක් දිනකින් නිකුත් කිරීමේ සේවාව, වෛද්‍ය සායන, රජයේ හා පෞද්ගලික අංශයේ වෙළෙඳකුටි ඇතුළු තරඟ හා සේවා රැසක් ගැටඹේ ක්‍රීඩාංගණයේදී ක්‍රියාත්මක කෙරෙනා බවත් මෝටර් රථයක් හිමිකර දෙන ලොතරැයි දිනුම් ඇදීමක් එදින පස්වරුවේ සිදු කරන බවත් මධ්‍යම ප්‍රධාන අමාත්‍ය සරත් ඒකනායක මහතා කීය.මෙදින පස්වරුවේ පැවැත්වෙන සමාප්ති උත්සවය සමුපකාර හා අභ්‍යන්තර වෙළෙඳ අමාත්‍ය ජොන්ස්ටන් ප්‍රනාන්දු මහතාගේ ප්‍රධානත්වයෙන් පැවැත්වෙයි.